作者：王奕
词牌/韵律：沁园春

paragraphs: 八十日官，浩然归去，知心者希。
谓诗有招魂，姑言其概，注其述酒，亦特其微。
不事小儿，惟书甲子，皆是先生杜得机。
看时运，与天荣木，始识真归。
黄唐邈不可追。
慨四十无闻昨已非。
故怀彼仙师，策夫名骥，志夫童冠，寤寐交挥。
人表何时，谁生过鲁，愿企高风慕浴沂。
兹行也，尚庶几短葛，不负公衣。